Μάρκους Μπεργκ

Ο **Μάρκους Μπεργκ** (σουηδικά: *Marcus Berg*, [σουηδική προφορά: *[[ΔΦΑ|ˈmarkɵs bærj]]*,] Τόρσμπι, 17 Αυγούστου 1986) είναι Σουηδός πρώην επαγγελματίας και διεθνής ποδοσφαιριστής, ο οποίος αγωνιζόταν ως επιθετικός.

## Σταδιοδρομία
Η σταδιοδρομία του ξεκίνησε στα 16 του χρόνια, στην τοπική Τόρσμπι, συνέχισε στην Γκέτεμποργκ, όπου ξεχώρισε με την απόδοσή του, έχοντας ως συμπαίκτη τον Γιόναταν, τον μεγάλο του αδελφό. Εκεί, πανηγύρισε ένα πρωτάθλημα, πετυχαίνοντας 21 γκολ σε 53 αγώνες κι έφυγε για την Γκρόνινγκεν, όπου ο απολογισμός του ήταν 25 γκολ σε 56 αγώνες.

Οι καλές του εμφανίσεις, τόσο στο πρωτάθλημα, όσο και στο Ευρωπαϊκό Νέων του 2009, τον οδήγησαν στη Γερμανία και το αντίστοιχο πρωτάθλημα για λογαριασμό του Αμβούργου. Εκεί, όμως, δεν έδειξε την ίδια συνέπεια στο σκοράρισμα. Κατόπιν, έφυγε ως δανεικός για την Αϊντχόφεν, όπου συμμετείχε σε 28 αγώνες πρωταθλήματος, σημειώνοντας και 8 γκολ, στη συνέχεια επέστρεψε στο Αμβούργο, χωρίς όμως και πάλι να μπορέσει να κερδίσει θέση βασικού. Συνολικά στο Αμβούργο έμεινε για τέσσερις σεζόν πραγματοποιώντας 54 εμφανίσεις με 6 γκολ.

Το 2013 εντάχθηκε στην ομάδα του Παναθηναϊκού και η καριέρα του πήρε την ανιούσα με τις πολύ καλές εμφανίσεις του και την αποτελεσματικότητά του, καθώς στην πρώτη του χρονιά στην αθηναϊκή ομάδα σημείωσε 15 τέρματα στο πρωτάθλημα, έχοντας πετύχει δύο χατ τρικ, ένα στο πρωτάθλημα με αντίπαλο τον Άρη και ένα στον νικηφόρο (4-1) τελικό κυπέλλου εναντίον του ‎ΠΑΟΚ στις 26 Απριλίου 2014. Το 2014 αναδείχτηκε και καλύτερος ξένος ποδοσφαιριστής στην Ελλάδα.

Την περίοδο 2014-15 στον αγώνα εναντίον της ΦΚ Μίντιλαντ για το Γιουρόπα Λιγκ σημείωσε 4 τέρματα, ισοφαρίζοντας το ρεκόρ του Αντώνη Αντωνιάδη σε ευρωπαϊκό αγώνα του Παναθηναϊκού. Την πρώτη αγωνιστική του πρωταθλήματος, ο Μπεργκ τραυματίζεται σοβαρά (κάταγμα δεξιάς κλείδας), με αποτέλεσμα να μείνει εκτός αγωνιστικής δράσης για περίπου δυο μήνες. Τον Ιανουάριο του 2015 ο Μπεργκ ανανέωσε το συμβόλαιό του με τους "πράσινους" έως το 2018. Στις 8 Μαρτίου πέτυχε άλλο ένα χατ τρικ στον αγώνα πρωταθλήματος κόντρα στον ΠΑΟΚ (4-3) στο γήπεδο της Λεωφόρου.

Στις 6 Μαρτίου 2016 συμπλήρωσε 100 συμμετοχές σε όλες τις διοργανώσεις με τον Παναθηναϊκό. Στις 17 Απριλίου 2016 ο Μπεργκ σημείωσε πέντε γκολ στον αγώνα κόντρα στον Πανθρακικό ισοφαρίζοντας την επίδοση των Βαζέχα και Βλάοβιτς με την πράσινη φανέλα.

Στο ξεκίνημα της αγωνιστικής περιόδου 2016-17 στις 18 Αυγούστου, σκόραρε δυο γκολ στη νίκη του Παναθηναϊκού επί της Μπρόνμπυ (3-0) και βοήθησε την ομάδα να προκριθεί μετά από απουσία ενός έτους, στους ομίλους του Γιουρόπα Λιγκ. Στις 22 Σεπτεμβρίου ανανέωσε το συμβόλαιό του με τον Παναθηναϊκό μέχρι το καλοκαίρι του 2019, αυξάνοντας παράλληλα τις ετήσιες αποδοχές του. Επίσης αναδείχτηκε καλύτερος ξένος ποδοσφαιριστής για το 2016. Με το τέλος του πρωταθλήματος του 2016-17, αναδείχθηκε πρώτος σκόρερ της διοργάνωσης με 22 τέρματα.

Το καλοκαίρι του 2017 πήρε μεταγραφή στην Αλ Αΐν των Η.Α.Ε. Στην πρώτη του χρονιά κατέκτησε το νταμπλ με την ομάδα του ενώ βγήκε πρώτος σκόρερ του πρωταθλήματος.

Το καλοκαίρι του 2019 πήγε στη Ρωσία για λογαριασμό της ΦΚ Κρασνοντάρ.

Στις 22 Μαρτίου 2021, ανακοινώθηκε η επιστροφή του στη Γκέτεμποργκ με ελεύθερη μεταγραφή. Ο Μπέργκ υπέγραψε συμβόλαιο δυόμισι ετών, επιστρέφοντας επίσημα την 1η Ιουλίου 2021. Στις 25 Σεπτεμβρίου 2023, ο Μπέργκ ανακοίνωσε ότι σταματάει το ποδόσφαιρο λόγω σοβαρού τραυματισμού στην πλάτη.

## Εθνική Σουηδίας
Υπήρξε ενεργό μέλος στις μικρότερες εθνικές ομάδες της Σουηδίας και το 2008 αγωνίστηκε για πρώτη φορά στην ομάδα των ανδρών. Το 2009 κατέκτησε το Ευρωπαϊκό Πρωτάθλημα Νέων βγαίνοντας πρώτος σκόρερ και καλύτερος παίκτης του τουρνουά.

Μετά από ένα διάστημα αποχής, λόγω του περιορισμένου χρόνου συμμετοχής του σε συλλογικό επίπεδο, το 2014 κι έπειτα από τις καλές εμφανίσεις του με τον Παναθηναϊκό, ο προπονητής της Εθνικής Σουηδίας Έρικ Χάμρεν τον κάλεσε ξανά στον φιλικό αγώνα με τη Δανία, στον οποίο ξεκίνησε ως βασικός δίπλα στον Ζλάταν Ιμπραΐμοβιτς. Με την Εθνική Σουηδίας έπαιξε και στο Ευρωπαϊκό Πρωτάθλημα 2016 στη Γαλλία. Με την εθνική του ομάδα ο Μπεργκ έχει 49 συμμετοχές με 14 γκολ. Ο Μπεργκ συμπεριλήφθηκε στην αποστολή της Σουηδίας για το παγκόσμιο κύπελλο της Ρωσίας το 2018.

## Τίτλοι
### Ομαδικοί
#### [[ΙΦΚ Γκέτεμποργκ]]
* Πρωτάθλημα Σουηδίας: 2007

#### [[Παναθηναϊκός (ποδόσφαιρο)|Παναθηναϊκός]]
* Κύπελλο Ελλάδος: 2014

#### [[Αλ Αΐν ΦΚ|Αλ Αΐν]]

* Πρωτάθλημα Η.Α.Ε: 2018
* Κύπελλο Η.Α.Ε: 2018

### Ατομικοί

* Πρώτος Σκόρερ στο Πρωτάθλημα Σουηδίας το 2007
* Πρώτος Σκόρερ στο Ευρωπαϊκό Πρωτάθλημα νέων το 2009 (7 γκολ)
* Καλύτερος παίκτης στο Ευρωπαϊκό Πρωτάθλημα Νέων το 2009
* Πρώτος Σκόρερ στο Κύπελλο Ελλάδας το 2014 (7 γκολ)
* Καλύτερος ξένος ποδοσφαιριστής στην Ελλάδα το 2014 και το 2016
* Πρώτος Σκόρερ στο Πρωτάθλημα Η.Α.Ε το 2018
* Πρώτος Σκόρερ στο Πρωτάθλημα στην Ελλάδα το 2017

## Παραπομπές


## Εξωτερικοί σύνδεσμοι
* Marcus Berg , βάση δεδομένων transfermarkt.gr 
* Μάρκους Μπεργκ, βάση δεδομένων soccerway.com
* Marcus Berg, βάση δεδομένων ευρωπαϊκών εθνικών ομάδων eu-football.info .

Κατηγορία:Σουηδοί ποδοσφαιριστές
Κατηγορία:Ποδοσφαιριστές Αμβούργο ΣΦ
Κατηγορία:Ποδοσφαιριστές Παναθηναϊκού
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Έρεντιβιζι
Κατηγορία:Ποδοσφαιριστές Εθνικής Σουηδίας Κ19
Κατηγορία:Ποδοσφαιριστές Εθνικής Σουηδίας Κ21
Κατηγορία:Ποδοσφαιριστές Εθνικής Σουηδίας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Σουηδοί ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Αλ Αΐν ΦΚ
Κατηγορία:Ποδοσφαιριστές ΦΚ Κρασνοντάρ
Κατηγορία:Ποδοσφαιριστές Άλσβενσκαν
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές ΙΦΚ Γκέτεμποργκ
Κατηγορία:Ποδοσφαιριστές ΦΚ Χρόνινγκεν
Κατηγορία:Ποδοσφαιριστές Πρέμιερ Λιγκ Ρωσίας
Κατηγορία:Ξένοι ποδοσφαιριστές στη Γερμανία
Κατηγορία:Ξένοι ποδοσφαιριστές στην Ολλανδία
Κατηγορία:Ποδοσφαιριστές Προ Λιγκ ΗΑΕ
Κατηγορία:Ποδοσφαιριστές Ευρωπαϊκού Πρωταθλήματος 2020